Da se hrvatski poduzetnici svojim radom mogu istaknuti na svjetskog sceni dokazuje i današnje gostovanje suosnivače Teddy the Guardiana, Josipe Majić, na plenarnom panelu Global Entrepreneurship Summita u Keniji - kojim je moderirao američki predsjednik Barrack Obama.

Josipa Majić, čiji Teddy the Guardian već godinama pratimo na Netokraciji, sudjelovala je tako na panelu kojim je otvoren šesti Global Entrepreneurship Summit. Na njemu je, osim Josipe i Obame, sudjelovao i kenijski predsjednik Uhuru Kenyatta. Jedna od značajnih tema programa bit će i žensko poduzetništvo, što i odaje razlog zašto je naša hrvatska poduzetnica uključena u prvi panel događanja.

Summit se održava već nekoliko godina u nizu zemalja, od Egipta i Turske do Malezije i Maroka. Program će, osim o ženskom poduzetništvu, govoriti i o tome kako financirati, kao i kako zaštiti intelektualni kapital – odnosno ideje.

U iščekivanju bubrežnih bolova raznih političara koji bi dušu dali da budu pozvani na sudjelovanje u panelu s Obamom, ipak ćemo pričekati Josipin službeni komentar na cijelo događanje.

Lijepo je vidjeti kako se hrvatske poduzetnike uključuje u promociju poduzetništva širom svijeta. Time se samo pokazuje kako je njihov rad značajan ne samo za Hrvatsku ili regiju, već za razvoj poduzetništva na svjetskog razini.